Neuvoston lausunto,

annettu 13 päivänä maaliskuuta 2000,

Ranskan tarkistetusta vakausohjelmasta vuosiksi 2000-2003

(2000/C 111/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT SEURAAVAN LAUSUNNON:

Neuvosto tarkasteli 13 päivänä maaliskuuta 2000 Ranskan tarkistettua vakausohjelmaa, joka koskee ajanjaksoa vuoteen 2003. Muotoseikkojen osalta neuvosto toteaa, että Ranskan viranomaiset esittivät Programme pluriannuel de finances publiques, 2001-2003 -ohjelman tarkistettuna vakausohjelmana, mutta pahoittelee erityisesti ottaen huomioon 15 päivänä maaliskuuta 1999 annetun neuvoston lausuman, että ohjelmassa ei julkisesti ja nimenomaisesti todeta sen olevan vakausohjelma, ja kehottaa Ranskaa otsikoimaan asiakirjansa "vakausohjelmaksi".

Neuvosto toteaa tyytyväisenä, että Ranskan julkisen talouden alijäämä vuonna 1999 oli alhaisempi kuin alkuperäisessä vakausohjelmassa ennakoitiin. Tämä johtui pääosin voimakkaasti kasvaneista verotuloista. Neuvosto toteaa kuitenkin myös, että alkuperäisessä ohjelmassa määrättyjä julkisten menojen kehityksen reaalimääräisiä normeja ei ole täysin täytetty. Tämä johtuu osin arvioitua alemmista hinnoista, mutta myös sairausvakuutus- ja kuntasektorin ennakoitua suuremmista menoista käypään hintaan.

Tarkistetussa vakausohjelmassa kokonaistuotannon kasvun oletetaan olevan ainakin 3 prosenttia vuonna 2000. Jakson 2001-2003 makrotaloudelliset ennusteet esitetään kahden skenaarion osalta (varovainen ja suotuisa), joissa kasvun oletetaan olevan 2,5-3 porsenttia. Neuvosto toteaa, että vaihteluvälin alempi arvo edustaa kasvuennustetta, joka on lähellä kasvupotentiaalia; neuvosto kuitenkin katsoo, että viimeaikaisen kehityksen ja lyhyen aikavälin näkymien valossa nopeamman kasvun skenaariota voidaan pitää realistisena talouspolitiikan perustana.

Alkuperäisestä vakausohjelmasta antamansa lausunnon(2) mukaisesti neuvosto katsoo tarkoituksenmukaiseksi, että julkisen talouden strategia perustuu reaalimääräisten menojen valvontaan, mikä mahdollistaa julkisten menojen supistamisen suhteessa BKT:een; tämä lähestymistapa vaikuttaa erityisesti Ranskan suhteellisen suuriin julkisiin menoihin liittyvään ongelmaan ja siihen vaikutukseen, mikä sillä voi olla taloudelliseen tehokkuuteen. Tällaisen strategian käytännön hallinta voi kuitenkin vaikeutua, kun hintakehitys on odotettua hitaampaa tai jos menotavoitteet ovat ylimitoitettuja tietyillä sektoreilla, kuten tapahtui vuonna 1999. Neuvosto katsoo, että ohjelmassa esitetyn strategian tehokkuus riippuu erittäin paljon siitä, että korjaavia toimenpiteitä toteutetaan nopeasti, jos tavoitteista jäädään jälkeen tietyillä sektoreilla. Neuvosto suosittelee, että tällaiset korjaavat toimenpiteet olisi mahdollisuuksien mukaan toteutettava saman vuoden aikana tai viimeistään seuraavana vuonna.

Neuvosto panee merkille, että Ranskan talous on tällä hetkellä suotuisassa suhdannetilanteessa. Neuvosto panee myös merkille, että tarkistettuun ohjelmaan sisältyy jo veronalennusohjelma. Neuvosto katsoo, että mikäli julkiselle taloudelle syntyy enemmän liikkumavaraa joko nopeamman kasvun tai muiden syiden takia ja vuoden 1999 alijäämä on pienempi kuin ohjelmassa arvioitu 2,1 porsenttia suhteessa BKT:een, julkisen talouden alijäämää pitäisi supistaa nopeammin. Näin julkinen talous olisi tasapainossa vuonna 2003 ja vakaus- ja kasvusopimuksen vaatimukset voivat täyttyä jo tänä vuonna tai vuonna 2001 suuremmalla liikkumavaralla.

Neuvosto katsoo, että julkisen talouden perusrahoitusasema, joka vastaa tavoitteena olevia alijäämäsuhteita vuodesta 2001, tarjoaa riittävän varmuusmarginaalin, joka estää alijäämäkynnyksen (3 prosenttia suhteessa BKT:een) ylittymisen tavanomaisissa olosuhteissa. Tarkistetussa vakausohjelmassa julkiselle taloudelle asetettu keskipitkän aikavälin tavoite on näin ollen vakaus- ja kasvusopimuksen määräysten mukainen. Lisäksi neuvosto katsoo, että tarkistettu ohjelma on talouspolitiikan laajojen suuntaviivojen mukainen.

(1) EYVL L 209, 2.8.1997, s. 1.

(2) EYVL C 124, 5.5.1999, s. 2.